
	1.
	Anotācija (ex-ante)
4.1. Saistītie tiesību aktu projekti
	Iebildums
Vēršam uzmanību, ka anotācijas 4. punktu aizpilda, ja projekts ietekmē spēkā esošo tiesību normu sistēmu. Tajā norāda:
1. tiesību aktu projektus, kuru izstrādāšanai paredzēts pilnvarojums projektā, saistīto tiesību aktu nosaukumu, pamatojumu un aprakstu, kā arī atbildīgo institūciju;
2. citus spēkā esošos (vai jau apstiprinātos) tiesību aktus, kuros jāizdara grozījumi vai kuri jāatzīst par spēku zaudējušiem (atceltiem) saistībā ar projektu, kā arī skaidro šādu izmaiņu nepieciešamību. Ja spēkā esošā tiesību akta atzīšana par spēku zaudējušu ir paredzēta izstrādātajā tiesību akta projektā, to norāda nevis šajā apakšpunktā, bet anotācijas 1. sadaļā. Ja nepieciešamie tiesību aktu projekti jau ir izsludināti Valsts sekretāru sanāksmē, norāda attiecīgās Valsts sekretāru sanāksmes datumu, protokola numuru un paragrāfu vai, ja nepieciešamie tiesību aktu projekti jau ir pieteikti TAP portālā, norāda projekta TA (ID) numuru.

Lūdzam izvērtēt anotācijas 4.1. apakšpunktā norādīto normatīvo aktu saistību ar projektu. Pašreizējais formulējums nenodrošina pietiekamu skaidrojumu par projekta ietekmi uz uzskaitītajiem normatīvajiem aktiem vai sasaisti ar tiem.

Piedāvātā redakcija
-
	Agita Strode (TM)

	2.
	Anotācija (ex-ante)
5. Tiesību akta projekta atbilstība Latvijas Republikas starptautiskajām saistībām
	Iebildums
Analizējot projekta atbilstību Latvijas Republikas starptautiskajām saistībām, anotācijas 5.1. apakšpunktā un 5.4. apakšpunkta 1. tabulā norādīta tikai Eiropas Parlamenta un Padomes 2022. gada 6. aprīļa Direktīva (ES) 2022/738, ar ko groza Direktīvu 2006/1/EK par bez transportlīdzekļa vadītājiem nomātu transportlīdzekļu izmantošanu kravu autopārvadājumiem (turpmāk - Direktīva 2022/738). Vēršam uzmanību, ka no anotācijas 1.3. apakšpunktā sniegtajiem skaidrojumiem izriet, ka uz projektu ir attiecināmas arī Eiropas Parlamenta un Padomes 2009. gada 21. oktobra Regulas (EK) Nr. 1072/2009 par kopīgiem noteikumiem attiecībā uz piekļuvi starptautisko kravas autopārvadājumu tirgum (turpmāk - Regula 1072/2009) 4. panta 4. un 5. punkts. Attiecīgi lūdzam veikt nepieciešamos anotācijas papildinājumus, nolūkā pilnvērtīgi atspoguļot projekta atbilstību Latvijas Republikas starptautiskajām saistībām.

Vienlaicīgi lūdzam pārskatīt grozījumiem pakļautos Ministru kabineta 2012. gada 21. februāra noteikumu Nr. 122 "Kārtība, kādā izsniedz, anulē vai uz laiku aptur Eiropas Kopienas atļaujas, Eiropas Kopienas atļauju kopijas un autovadītāja atestātus starptautiskajiem komercpārvadājumiem ar autotransportu Eiropas Savienības teritorijā" (turpmāk - noteikumi Nr.122) punktus un izvērtēt, vai uz tiem attiecināmie, šī projekta anotācijā nenorādītie (iepriekš pārņemtie/ieviestie), Eiropas Savienības tiesību akti joprojām ir attiecināmi uz noteikumu Nr. 122 normām. Tādā gadījumā, iesakām papildināt anotācijas 5.4. apakšpunktu ar papildus norādi uz to, ka līdz šim pārņemtās/ieviestās, no Eiropas Savienības tiesību normām  izrietošās prasības netiek mainītas vai ietekmētas. Minētais attiecas, piemēram, uz noteikumu Nr.122 9.1. apakšpunktu un Regulas Nr.1072/2009 4. panta 3. punktu.
 
Piedāvātā redakcija
-
	Agita Strode (TM)

	3.
	Anotācija (ex-ante)
5.4. 1. tabula. Tiesību akta projekta atbilstība ES tiesību aktiem
	Iebildums
Anotācijas 5.4. apakšpunkta 1. tabulā raksturo projekta atbilstības pakāpi Eiropas Savienības tiesību aktiem, norādot katru attiecīgā Eiropas Savienības tiesību akta pantu, daļu, punktu, apakšpunktu, kas jāpārņem vai jāievieš nacionālajā tiesību sistēmā (A aile). "B" ailē norāda katru projekta pantu, daļu, punktu, apakšpunktu, ar kuru tiks pārņemts vai ieviests Eiropas Savienības tiesību akta pants, daļa, punkts vai apakšpunkts, vai norāda vispārīgu atsauci uz tiesību aktu, kurā ir vai tiks pārņemtas tiesību normas. 

Norādām, ka ar projekta 1.12. apakšpunktu un 2. punktu tiek ieviestas arī direktīvas 2022/738 2. panta 1. punkta prasības, kas ir atspoguļojamas anotācijas 5.4. apakšpunkta 1. tabulā. Tāpat tabulā jānorāda arī direktīvas 2022/738 2. panta 2. punkts, 3. pants vai 4. pants, kas projektā nav jāievieš, bet tabulā ir skaidrojams. Piemēram, direktīvas 2022/738 4. panta rindas "B" ailē norādot: "Nav jāpārņem; minēti direktīvas adresāti". Ievērojot minēto, lūdzam attiecīgi precizēt anotāciju.
Piedāvātā redakcija
-
	Agita Strode (TM)

	4.
	Noteikumu konsolidētā versija
20. Ja kompetentā iestāde pieņem šo noteikumu 2.2.apakšpunktā minēto lēmumu par Kopienas atļaujas, Kopienas atļaujas kopijas vai transportlīdzekļa vadītāja atestāta anulēšanu, pārvadātājs 15 dienu laikā pēc lēmuma saņemšanas anulēto dokumentu nodod kompetentajā iestādē.
	Iebildums
Vēršam uzmanību, ka projekta 1.10. apakšpunktā piedāvātais Noteikumu Nr. 122 20. punkts neatšķiras no spēkā esošās Noteikumu Nr. 122 20. punkta redakcijas. Vienlaikus projekta anotācijas 1.3. sadaļā skaidrots, ka ar projektu paredzēts noteikt, ka Noteikumu Nr. 122 20. punktā ietvertais regulējums attiecināms vienīgi uz kompetentās iestādes lēmumu par transportlīdzekļa vadītāja atestāta anulēšanu.
Ievērojot minēto, lūdzam atbilstoši precizēt projekta 1.10. apakšpunktā piedāvāto Noteikumu Nr. 122 20. punktu vai svītrot projekta 1.10. apakšpunktu, atbilstoši precizējot projekta anotācijas 1.3. sadaļu.
Piedāvātā redakcija
-
	Natālija Pīlipa (TM)

	5.
	Noteikumu (grozījumu) projekts
1.9. papildināt ar 15.1 punktu šādā redakcijā:
	Priekšlikums
Iesakām pārskatīt projekta 1.9. apakšpunktā piedāvāto noteikumu Nr. 122 15.1 punkta redakciju un tieši "Autotransporta direkcija" lietojumu tajā. Norādām, ka atbilstoši noteikumu Nr. 122 1. punktam valsts sabiedrība ar ierobežotu atbildību "Autotransporta direkcija" tajos formulējama kā "kompetentā iestāde". Ievērojot miēto, lūdzam attiecīgi precizēt projektu.
Piedāvātā redakcija
-
	Agita Strode (TM)

	6.
	Anotācija (ex-ante)
1.1. Pamatojums
	Priekšlikums
Anotācijas 1.1. apakšpunktā, kā izstrādes pamatojums norādīta ministrijas/iestādes iniciatīva, tajā pašā laikā aprakstā norādīta nepieciešamība nodrošināt nacionālā regulējuma atbilstību direktīvai 2022/738. Ievērojot minēto, iesakām pārskatīt, vai kā pamatojums nebūtu norādāma nevis ministrijas iniciatīva, bet Eiropas Savienības normatīvais akts (direktīva 2022/738) un nepieciešamības gadījumā attiecīgi preiczēt anotāciju.
Piedāvātā redakcija
-
	Agita Strode (TM)

	7.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Iesakām pārskatīt saikļa "vai" lietojumu anotācijas 1.3. apakšpunkta daļā: "[..] kurā norāda citā dalībvalstī reģistrēta kravas transportlīdzekļa reģistrācijas apliecību vai tā kopiju vai citā dalībvalstī reģistrēta kravas transportlīdzekļa tehniskās apskates protokolu vai tā kopiju.", aizstājot to ar saikli "un". Minētais attiecināms tieši uz saikli "vai" starp teksta daļu "citā dalībvalstī reģistrēta kravas transportlīdzekļa reģistrācijas apliecību vai tā kopiju" un "citā dalībvalstī reģistrēta kravas transportlīdzekļa tehniskās apskates protokolu vai tā kopiju".
Norādām, ka saiklis „un” ir kumulatīvs nosacījums, kura lietošanas gadījumā ir jāiestājas visiem projektā minētajiem priekšnosacījumiem. Savukārt saiklis „vai” ir alternatīvs nosacījums, kura lietošana nosaka tikai viena priekšnosacījuma iestāšanās nepieciešamību.
Atbilstoši noteikumu Nr. 122 10. punktam un plānotajiem grozījumiem, iesniedzot punktā minēto iesniegumu SIA "Autotransporta direkcija" ir jānorāda visa punktā uzskaitītā informācija, nevis viens no uzskaitītajiem, attiecīgi, lai neradītu maldīgu izpratni, skaidrojumā lietojams saiklis "un".

Piedāvātā redakcija
-
	Agita Strode (TM)

	8.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Iesakām papildināt anotācijas 1.3. apakšpunkta astotās problēmas risinājuma aprakstu par noteikumu Nr.122 papildināšanu ar 15.1 punktu (projekta 1.9.punkts), izvērstāki skaidrojot ieviestā punkta saturu. Pašreizējais apraksts ir pārāk vispārināts un nekonkrēts un nesniedz pilnīgu ieskatu punkta būtībā.


Piedāvātā redakcija
-
	Agita Strode (TM)

	9.
	Anotācija (ex-ante)
2.1. Sabiedrības grupas, kuras tiesiskais regulējums ietekmē, vai varētu ietekmēt
	Priekšlikums
Ņemot vērā, ka saskaņā ar Komerclikuma 18. pantu termins "uzņēmums" apzīmē organizatoriski saimniecisku vienību un nevis komercdarbības vai saimnieciskās darbības subjektu, lūdzam izvērtēt un nepieciešamības gadījumā precizēt anotāciju, termina "uzņēmums" vietā izmantojot terminu "komersants" vai "saimnieciskās darbības veicējs". 
Piedāvātā redakcija
-
	Agita Strode (TM)



